**Saistošo noteikumu Nr.13/2022 “Par pašvaldības atbalstu sporta organizācijām un individuālajiem sportistiem sporta veicināšanai Ogres novadā”**

**paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Saistošo noteikumu nepieciešamības pamatojums | Saistošie noteikumi “Par pašvaldības atbalstu sporta organizācijām un individuālajiem sportistiem sporta veicināšanai Ogres novadā” (turpmāk – Saistošie noteikumi) sagatavoti, lai Ogres novada pašvaldība sniegtu atbalstu Ogres novada sportistiem un sporta organizācijām dalībai augsta līmeņa sacensībās, dalībai Latvijas izlašu sastāvos, kā arī veicinātu pēc iespējas regulārāku iedzīvotāju fiziskās aktivitātēs un veicinātu veselīgu dzīvesveidu, pašvaldība plāno izdot saistošos noteikumus par dažāda veida atbalstu sportistiem, sporta spēļu komandām un sporta organizācijām. Saistošajos noteikumos paredzēti atbalsta veidi, kas veicinātu ne tikai profesionālu sportistu darbību un veicinātu augstu sasniegumu sportu, bet arī, sniedzot atbalstu sporta organizācijām, tiek sniegtas iespējas iedzīvotājiem nodarboties ar fiziskām aktivitātēm brīvajā laikā un veicināt veselīgu dzīvesveidu visām sabiedrības grupām. |
| 2. Īss saistošo noteikumu satura izklāsts | Saistošie noteikumi nosaka kārtību, kādā Ogres novada pašvaldība sniedz atbalstu fiziskām personām, kas savu dzīvesvietu deklarējuši Ogres novadā, un juridiskām personām, kuru juridiskā adrese Uzņēmumu reģistrā ir reģistrēta Ogres novada administratīvajā teritorijā, ar mērķi attīstīt sporta nozari, gatavot Ogres novada iedzīvotājus dalībai augsta līmeņa sacensībās un dalībai Latvijas izlašu sastāvos, veicināt iedzīvotāju iesaistīšanos sporta aktivitātēs un veselīgu dzīvesveidu. |
| 3. Informācija par saistošo noteikumu ietekmi uz pašvaldības budžetu | Saistošajos noteikumos noteiktie atbalsta veidi pieejami atbilstoši Ogres novada pašvaldības budžeta iespējām. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošo noteikumu īstenošanas rezultātā var tikt uzlabota kopējā sabiedrības veselība, kas vietējiem uzņēmējiem nodrošinātu spēcīgu un veselīgu sabiedrību. Tāpat, atbalstot novada sportistus un sporta komandas, uzņēmējiem ir iespēja sevi reklamēt valsts un starptautiskā mērogā, ja sportisti vai sporta komandas gūst panākumus un nes novada vārdu valstī un starptautiskā mērogā.  |
| 5. Informācija par administratīvajām procedūrām | Pašvaldības atbalsta nodrošināšanai ar sportistiem vai sporta organizācijām tiek slēgti finansēšanas līgumi, kuros ir noteikts atskaišu iesniegšanas datums pat piešķirtā finansējuma izlietojumu, kā arī informācija par sasniegtajiem rezultātiem, kas dod iespēju izvērtēt, kā sniegtais pašvaldības atbalsts palīdz sasniegt augstākus rezultātus. Sporta bāžu nomas atlaižu piešķiršanas gadījumā tiks noslēgts nomas līgums starp pašvaldības iestādi, kura apsaimnieko pašvaldībai piederošās telpas, un organizāciju. Ogres novada Sporta attīstības konsultatīvās komisijas faktisko rīcību var apstrīdēt pašvaldības domē, bet pašvaldības domes lēmumu – Administratīvajā rajona tiesā normatīvajos aktos noteiktajā kārtībā. |
| 6. Informācija par konsultācijām ar privātpersonām | Nav veiktas. |

Domes priekšsēdētājs E.Helmanis